# Lege Provinziala di 15 de mà dl 2013, n. 7 Comisciuns por les lovines y mudaziuns de leges provinziales desvalies

Provincia autonoma di Bolzano 2016 diritto diritto Lege Provinziala di 15 de mà dl 2013, n. 7 Intestazione 30 maggio 2016 25% Da definire
Lege Provinziala di 15 de mà dl 2013, n. 7 Provincia autonoma di Bolzano 2016 diritto CC BY-SA 3.0 GFDL //it.wikisource.org/w/index.php?title=Lege_Provinziala_di_15_de_m%C3%A0_dl_2013,_n._7_Comisciuns_por_les_lovines_y_mudaziuns_de_leges_provinziales_desvalies&oldid=- 20200402163458 //it.wikisource.org/w/index.php?title=Lege_Provinziala_di_15_de_m%C3%A0_dl_2013,_n._7_Comisciuns_por_les_lovines_y_mudaziuns_de_leges_provinziales_desvalies&oldid=- 20200402163458
Lege Provinziala di 15 de mà dl 2013, n. 71)-
Comisciuns por les lovines y mudaziuns de leges provinziales desvalies
TITUL I
COMISCIUNS POR LES LOVINES
Art. 1 (Fins y ćiamp d’aplicaziun)
(1) Chësc titul regolamentëia l’istituziun y i dovëis dles comisciuns por les lovines, sciöche inće i dovëis di comuns y dl’aministraziun provinziala.
Art. 2 (Istituziun y nominaziun)
(1) I comuns po istituì comisciuns por les lovines.
(2) La comisciun por les lovines mëss gnì istituida, sce por ciafè le bëgnstè da realisé n raiun da jì cun i schi preodü dal articul 5 dla lege provinziala di 23 de novëmber dl 2010, n. 14, ôl ester n control da pert dla comisciun por les lovines.
(3) L’assessuria provinziala o l’assessur provinzial por la mobilité scrî dant por les furnadoies tl sorvisc publich l’istituziun de na comisciun por les lovines, sce l’ispetorat forestal competënt te chël raiun ti lascia alsavëi al Ofize provinzial Furnadoies che na trassa dla furnadoia vëgn conscidrada al prigo da lovines porvia de na mudaziun dles zircostanzes.
(4) La comisciun por les lovines vëgn nominada dal consëi de comun. Ara é metüda adöm da almanco cinch y da alplü nü comëmbri che conësc le raiun y les condiziuns dl tëmp, dla nëi y dles lovines de chësc raiun. Sce le personal dla Repartiziun provinziala Bosć vëgn nominé comëmber dla comisciun por les lovines, vëgnel metü en sorvisc por fà chëstes ativitês.
(5) Vigni comisciun por les lovines nominëia danter sü comëmbri na porsona che é a će y na porsona che la sostituësc. La presidënta o le presidënt dla comisciun por les lovines fej pert de dërt dl zënter operatif comunal preodü dal articul 3 dla lege provinziala di 18 de dezëmber dl 2002, n. 15. La comisciun por les lovines é na comisciun tecnica cun na funziun aconsiënta por le zënter operatif comunal.
(6) La comisciun por les lovines po se partì sö te sotcomisciuns metüdes adöm da almanco trëi comëmbri.
Art. 3 (Inćiaries dla comisciun por les lovines)
(1) La comisciun por les lovines analisëia y valutëia le prigo da lovines. Ara manajëia la gestiun dl risch y fej propostes de provedimënć por smendrì le risch da lovines. Ara ti dà consëis ala ombolta o al ombolt sce al é prigo da lovines.
(2) La comisciun por les lovines s’incunta almanco dui iadi al ann por organisé süa ativité y por arjigné la documentaziun de contlujiun.
(3) La comisciun por les lovines ejaminëia y documentëia les condiziuns dl tëmp, dla nëi y dles lovines y informëia la ombolta o l’ombolt sce al é prigo da lovines por la popolaziun, zëntri abità, grups de ćiases d’abitaziun, frabicać publics y infrastrotöres, implanć o raiuns da jì cun i schi.
(4) La comisciun por les lovines ti dà consëis ala ombolta o al ombolt aladô dl articul 18 dla lege regionala di 4 de jenà dl 1993, n. 1.
(5) Sce al é n prigo da lovines iminënt po vigni comëmber dla comisciun por les lovines ti fà la proposta ala ombolta o al ombolt da stlüje daldöt o en pert raiuns da jì cun i schi, implanć portamunt, strades comunales y toć dla rëi stradala rurala. La stlüta vëgn comanada o revocada bel atira cun provedimënt dla ombolta o dl ombolt. Les funziuns di gesturs di raiuns da jì cun i schi vëgn regolamentades tla lege provinziala di 23 de novëmber dl 2010, n. 14.
(6) Sce n implant portamunt passa fora por le raiun de de plü comuns, vëgn i provedimënć che va debojëgn tuć dal comun olache al é la staziun a val dl implant portamunt.
(7) Sce na pista passa fora por le raiun de de plü comuns, vëgn i provedimënć che va debojëgn tuć dal comun olache al é la majera pert dla pista dai schi.
(8) La stlüta y la daurida de autostrades, strades statales y provinziales vëgn regolamentades tl codesc stradal. Les competënzes dla ombolta o dl ombolt sciöche autorité locala por la proteziun zivila resta impé.
Art. 4 (Inćiaries dl comun)
(1) Le comun ti garantësc ai comëmbri dla comisciun por les lovines n’assiguraziun adatada de responsabilité zivila, de proteziun legala y cuntra inzidënć.
(2) Le comun ti conzed ai comëmbri dla comisciun por les lovines l’indenité de presënza preodüda dales desposiziuns regionales y ti rembursëia i cosć che vëgn a s’al dè tl cheder dl’ativité sciöche comëmbri dla comisciun por les lovines.
(3) Le comun ti mët a desposiziun ai comëmbri dla comisciun por les lovines mesi, injins, materiai sciöche inće atrezadöres de proteziun personala y d’emergënza che va debojëgn.
Art. 5 (Inćiaries dl’aministraziun provinziala)
(1) L’aministraziun provinziala ti mët a desposiziun ai comëmbri dles comisciuns por les lovines, por l’eserzize de süa ativité, stromënć standardisà sciöche rëis de mosoraziun provinziales, plataformes d’informaziun, formulars y cosses insciö.
2) L’aministraziun provinziala mët a jì cursc, eserzitaziuns, referać, escurjiuns y cosses de chësta sort por la formaziun y l’ajornamënt di comëmbri dles comisciuns por les lovines.
Art. 6 (Contribuć)
(1) Por les mosöres de prevenziun, d’emergënza y de dortorada do da roes, lovines, rogossies y d’atres catastrofes naturales vëgnel apliché la lege provinziala di 12 de lugio dl 1975, n. 34, y mudaziuns suandëntes.
TITUL II
MUDAZIUNS DE LEGES PROVINZIALES EN MATERIA DE PROTEZIUN ZIVILA, OFIZE IDROGRAFICH PROVINZIAL, AZIËNDA PROVINZIALA POR L’AMINISTRAZIUN DI BOSĆ Y DL DEMANE, ESERZIZE DLA ĆIACIA Y DISCIPLINES SPORTIVES
Art. 7 (Mudaziun dla lege provinziala di 18 de dezëmber dl 2002, n. 15, “Test unich dl ordinamënt di sorvisc cuntra le medefüch y de proteziun zivila”)
(1) L’articul 3, coma 2 dla lege provinziala di 18 de dezëmber dl 2002, n. 15, vëgn mudé insciö:“2. Le numer dles porsones che fej pert dl Zënter operatif comunal, presidié dal ombolt/dala ombolta o da na porsona da ël/da ëra delegada, depënn dal numer di abitanć y dala grandëza dl raiun comunal. Dl Zënter operatif comunal mëssel te vigni caje fà pert le comandant/la comandanta dl Corp di stödafüch de profesciun dl comun de Balsan y ti atri comuns n comandant/na comandanta di Corps di stödafüch volontars y le presidënt/la presidënta dla comisciun por les lovines, olache ara é. Implü pol fà pert dl Zënter operatif comunal inće i rapresentanć y les rapresentantes di ofizi destacà dl’aministraziun provinziala y inće dles assoziaziuns de volontariat por la proteziun zivila reconesciüdes. Le personal dla Repartiziun provinziala Bosć vëgn metü en sorvisc por l’esecuziun dles ativitês relatives, sce al vëgn nominé mëmber dl Zënter operatif comunal. Le Zënter operatif comunal resta de regola tl’inćiaria por la dorada dla legislatöra o almanco ćina so renovamënt.”
(2) L’articul 12, coma 3 dla lege provinziala di 18 de dezëmber dl 2002, n. 15 vëgn mudé insciö:“3. La repartiziun competënta por la proteziun cuntra le medefüch y zivila ti mët a desposiziun al Zënter operatif provinzial y al Comitê provinzial por la proteziun zivila le secretariat, i chedri spezialisà y le personal competënt por che ai pois ademplì sü dovëis.“
(3) Do l’articul 12 dla lege provinziala di 18 de dezëmber dl 2002, n. 15 vëgnel injuntè chësc articul:“Art. 12/bis (Zënter funzional provinzial)1. Pro la repartiziun competënta por la proteziun cuntra le medefüch y zivila vëgnel metü sö le Zënter funzional provinzial cun funziuns de sostëgn tecnich-scientifich por i sorvisc cuntra le medefüch y por la proteziun zivila.
2. Tl Zënter funzional provinzial röiel adöm dać importanć sön i prighi y i sistems de monitoraje por les previjiuns.
3. Tl Zënter funzional provinzial vëgnel coordiné les analises y les valutaziuns di scenars de prigo y elaborè i avertimënć por smendrì i prighi.”
(4) L’articul 15, coma 1 dla lege provinziala di 18 de dezëmber dl 2002, n. 15 vëgn mudé insciö:“1. Situaziuns d’emergënza o de prigo iminënt ti vëgn atira segnalades dala Zentrala provinziala d’emergënza al Corp di stödafüch de profesciun che garantësc tl Zënter situaziuns provinzial n sorvisc costant por le control y la valutaziun dles situaziuns de prigo.“
(5) L’articul 53, coma 3 dla lege provinziala di 18 de dezëmber dl 2002, n. 15 vëgn mudé insciö:“3. La lîta di funzionars y dles funzionares dles Uniuns raionales y dl’Uniun provinziala vëgn fata aladô dl statut y la nominaziun vëgn fata dal Presidënt dla Provinzia o dal assessur competënt/dala assessuria competënta. Tl caje de de gran violaziuns di dovëis d’ofize po la Junta provinziala revochè cun deliberaziun motivada les funziuns di funzionars y dles funzionares dl’Uniun provinziala y dles Uniuns raionales.”
(6) L’art. 55, coma 3 dla lege provinziala di 18 de dezëmber dl 2002, n. 15 vëgn mudé insciö:“3. La Scora di stödafüch provinziala po inće tignì cursc cuntra le medefüch y de proteziun zivila y cursc de segurëza sön le laûr ti ćiamps desvalis preodüs dales leges varëntes en materia.”
Art. 8 (Mudaziun dla lege provinziala di 26 de mà dl 1976, n. 18 “Istituziun dl Laboratore biologich provinzial y dl Ofize idrografich provinzial”)
(1) L’articul 3, coma 2 dla lege provinziala di 26 de mà dl 1976, n. 18, y mudaziuns suandëntes vëgn mudé insciö:“2. L’ Ofize idrografich é dantadöt competënt por:
les mosoraziuns dl livel dl’ega de düć i rüs y di lêć naturai y artifiziai; le stüde idrologich di raiuns idrografics dl’ega y dles eghes dl sotterac; le stüde idrologich dles fontanes y di lêć naturai y artifiziai; les mosoraziuns y les calcolaziuns por capì les condiziuns idrologiches; la formaziun y la tignida dl cataster dles lovines; la publicaziun dl boletin dles lovines; la consulënza tecnica ai organisms publics por ći che reverda la prevenziun; i arać preodüs da leges o regolamënć provinziai; les publicaziuns liades al sorvisc.”